L 300/14
MT
Il-Ġurnal Uffiċjali tal-Unjoni Ewropea
21.11.2022
ANNESS
DOKUMENT TA' PROĠETT Promozzjoni tal-Innovazzjoni Responsabbli fl-IA għall-Paċi u s-Sigurtà
1.
INFORMAZZJONI ĠENERALI
Avvanzi reċenti fl-intelliġenza artifiċjali (IA) fetħu l-bibien għal possibbiltajiet ġodda ta' appoġġ u sostenn tal-paċi u s-sigurtà, pereżempju, permezz ta' titjib teknoloġiku f'oqsma bħat-twissija bikrija għall-konflitti, u l-verifika tal-kontroll tal-armi u tal-esportazzjoni tagħhom.
Min-naħa l-oħra, dawn l-avvanzi ppermettew mezzi ġodda ta' ġenerazzjoni ta' tensjonijiet, konflitti u nuqqas ta' sigurtà — jew aggravawhom — fl-istati u bejn stat u ieħor.
Ir-riskji li ġabu magħhom ċerti applikazzjonijiet ta' IA, bħas-sistemi ta' armi letali awtonomi, żviluppaw fi kwistjoni ewlenija ta' tħassib għallkomunità tal-kontroll tal-armi.
Riskju li jista' jfiġġ u li jistħoqqlu aktar attenzjoni, u li l-isforzi tal-kontroll tal-armi u dawk diplomatiċi ta' bħalissa jistgħu ma jkunux biżżejjed biex jirrispondu għalih, huwa d-devjazzjoni u l-użu ħażin tar-riċerka u l-innovazzjoni fl-IA ċivili minn atturi irresponsabbli, fosthom atturi malizzjużi mhux statali, bħall-użu ħażin tan-networks avversarjali ġenerattivi (GAN) biex jipproduċu "deepfakes" għal kampanji ta' diżinformazzjoni.
L-IA hija teknoloġija abilitanti b'potenzjal qawwi ta' użu ġenerali.
Ċerti atturi jistgħu jaċċessaw (b'mod relattivament faċli) ir-riċerka u l-innovazzjoni fl-IA żviluppata għal applikazzjonijiet ċivili u jibdlulha l-iskop għal użu ta' ħsara jew tfixkil li jista' jkollu implikazzjonijiet għall-paċi u għas-sigurtà internazzjonali.
Id-devjazzjoni u l-użu ħażin tat-teknoloġija ċivili mhumiex fenomeni ġodda u lanqas ma huma uniċi għall-IA.
Kien hemm eżempju reċenti ta' dan fil-qasam relatat tarrobotika fejn Da'esh/ISIS fis-Sirja użaw droni rikreattivi bħala arma.
Madankollu fil-każ tal-IA, il-problema hija kkumplikata minn diversi fatturi: in-natura intanġibbli u li tinbidel malajr tal-algoritmi u d-data tal-IA, li trendi l-kontroll tat-trasferiment jew il-proliferazzjoni tagħhom diffiċli; ir-rwol ewlieni tas-settur privat fl-ekosistema tar-riċerka, l-iżvilupp u l-innovazzjoni, u l-ħtieġa konsegwenti tiegħu li jipproteġi l-algoritmi proprjetarji; u d-disponibbiltà globali tal-għarfien espert uman u tar-riżorsi materjali li kapaċi jagħtu skop ġdid lit-teknoloġiji tal-IA.
Sadanittant, il-ħaddiema tal-IA fis-settur ċivili għadhom ta' spiss mhux konxji tal-implikazzjonijiet potenzjali li d-devjazzjoni u l-użu ħażin ta' xogħolhom jista' jkollhom fuq il-paċi u s-sigurtà internazzjonali jew huma indeċiżi dwar jekk jiħdux sehem fid-diskussjonijiet eżistenti dwar ir-riskji tal-IA fi ċrieki tal-kontroll tal-armi u n-nonproliferazzjoni tagħhom.
Hemm il-ħtieġa ta' appoġġ għal involviment akbar tal-komunità tal-IA ċivili biex din tifhem u ttaffi r-riskji għall-paċi u s-sigurtà assoċjati mad-devjazzjoni u l-użu ħażin tat-teknoloġija tal-IA minn atturi irresponsabbli.
Għall-Istitut Internazzjonali ta' Riċerka dwar il-Paċi ta' Stokkolma (SIPRI) u l-Uffiċċju tan-Nazzjonijiet Uniti għall-Affarijiet ta' Diżarm (UNODA), dan jista' jitwettaq permezz ta' aktar promozzjoni ta' innovazzjoni responsabbli fil-komunità globali tal-IA ċivili.
Ħidma li saret mis-SIPRI u l-UNODA wriet li l-innovazzjoni responsabbli, bħala mekkaniżmu ta' awtogovernanza, tista' tagħti l-għodod u l-metodi prattiċi lill-komunità globali tal-IA ċivili sabiex tidentifika kif ukoll tgħin tipprevjeni u ttaffi r-riskji li d-devjazzjoni u l-użu ħażin tar-riċerka u l-innovazzjoni fl-IA ċivili jistgħu joħolqu għall-paċi u s-sigurtà.
Il-ħidma tas-SIPRI u tal-UNODA identifikat ukoll metodoloġiji, u bosta inizjattivi b'fokus ċivili li għaddejjin bħalissa, dwar IA responsabbli li jistgħu jservu ta' pedament biex jissensibilizzaw il-komunità tal-IA ċivili għall-kwistjonijiet ta' kontroll u ta' nonproliferazzjoni tal-armi, għal dibattiti ta' esperti u għall-pożizzjonijiet tal-istati dwar l-iżvilupp, id-diffużjoni u l-użu responsabbli tal-IA, kif ukoll għat-tagħlimiet li għandhom jittieħdu mill-ħidma li għaliha huwa responsabbli s-settur taddifiża.
(1) Kruċjalment, din il-ħidma preċedenti identifikat b'mod ċar li l-involviment ta' studenti tax-xjenza, teknoloġija, inġinerija u matematika (STEM), li l-involviment tagħhom mal-IA jkun għadu f'format edukattiv, huwa ċentrali għal kwalunkwe sforz effettiv ta' innovazzjoni responsabbli.
2.
OBJETTIVI
L-għan ta' dawn il-proġetti huwa li jappoġġaw involviment akbar tal-komunità tal-IA ċivili fit-tnaqqis tar-riskji li d-devjazzjoni u l-użu ħażin tar-riċerka u l-innovazzjoni tal-IA ċivili minn atturi irresponsabbli jista' jkollhom fuq il-paċi u s-sigurtà internazzjonali.
Il-mira tagħhom hija li dan jagħmluh, l-ewwel nett, billi jiġġeneraw aktar fehim ta' kif id-deċiżjonijiet fl-iżvilupp u d-diffużjoni tar-riċerka u l-innovazzjoni tal-IA jistgħu jħallu impatt fuq id-devjazzjoni u l-użu ħażin, li mbagħad jiġġeneraw riskji jew opportunitajiet għall-paċi u s-sigurtà, u t-tieni nett, billi jippromwovu proċessi, metodi u għodod ta' innovazzjoni responsabbli li jistgħu jgħinu jiżguraw l-applikazzjoni paċifika tal-innovazzjonijiet ċivili u t-tixrid responsabbli tal-għarfien dwar l-IA.
Għal dan il-għan, jappoġġaw attivitajiet ta' tisħiħ tal-kapaċitajiet, riċerka u involviment li i) permezz ta' proċessi ta' involviment responsabbli jżidu l-kapaċità fil-komunità globali tal-IA ċivili li jinkludu, u jindirizzaw, ir-riskji għall-paċi u s-sigurtà maħluqa mid-devjazzjoni u mill-użu ħażin tal-IA ċivili minn atturi (1) Il-metodoloġiji jinkludu, pereżempju, il-prattiki rrakkomandati mill-Istitut tal-Inġiniera Elettriċi u Elettroniċi (IEEE) għall-valutazzjoni tal-impatt ta' sistemi awtonomi u intelliġenti fuq il-benesseri tal-bniedem (IEEE Std 7010-2020), il-Lista ta' Valutazzjoni għal Intelliġenza Artifiċjali Affidabbli (ALTAI) tal-Grupp ta' Esperti ta' Livelli Għoli dwar l-Intelliġenza Artifiċjali.
L-inizjattivi jinkludu: l-inizjattiva globali dwar l-etika għal sistemi awtonomi u intelliġenti tal-IEEE; is-Sħubija dwar l-IA; is-Sħubija Globali dwar l-IA.